Crövo

O crövo commun (Corvus frugilegus ) o l'é un membro da famiggia di còrvidi, de l'ordine di öxelli passeriformi. O s'attreuva into paleartico, e o seu habitat o s'estende da-a Scandinavia e l'Euròpa de ponente fin a-a Sciberia. O l'é un öxello gròsso, co-e ciumme neigre, gregäio, o se distingue da-e speçie scimili pe unna ciastra sensa ciumme in sciô moro. I crövi fan o nio assemme in scê çimme di erboi erti, de spesso vexin à fattorie e paixi. I pòsti, donde se ghe forma i gruppi di nii, vëgnan pe-o sòlito ciammæ colònie. 

I crövi no en pe-a ciù parte öxelli migratöi, ma e populaçioin ciù a nòrd peuan mesciâse verso sud pe schivâ e due condiçioin de l'inverno.
I öxelli forman streuppe inte l'inverno, de spesso insemme à atri còrvidi, cornaggie ò cornaggette. Vëgnan torna inte seu colònie pe reproduise in primmaveia.
Sti öxelli chì mangian inti campi aræ e inte scheusse, donde çercan into seu larve e atri invertebræ, ma anche semense e atre ciante.
Da delongo, i crövi en stæti accusæ de dannezzâ a campagna, e pe questo en stæti scorrii e ammassæ. Comme atri còrvidi, i crövi commun en öxelli intelligenti che fan vedde tratti comportamentali complesci e abilitæ de risòlve problemi senci.

 Tascionomia e etimologia 
O crövo o l'à riçevuo o seu nòmme binomiale da-o naturalista svedeise Carlo Linneo do 1758 into seu Systema Naturae. O nòmme o vëgne da-o latin; corvus scignifica "crövo", e frugilegus vorrieiva dî "ch'o l'areccheugge da fruta". Se conosce doe sottospecie, o crövo ponentin (C. f. frugilegus) ch'o vive tra l'Europa de l'òvest, a Ruscia do sud e a Ciña nòrdoccidentale, mentre o crövo levantin (C. f. pastinator) o s'estende da-a Sciberia çentrâ a-a Mongolia settentrionâ, e a levante drento tutto o resto de l'Asia.

 Descriçion 
O crövo o l'é un öxello assæ gròsso, da grande o peu pesâ tra i 280 e i 340 g, o peu ëse longo tra i 44 e i 46 cm e avei un avertua de ae tra i 81 e i 99 cm.
O l'à de ciumme neigre che sovente fan vedde reflesci bleu e moeli sotta a luxe do sô. E ciumme in sciâ testa, còllo e spalle en ben ben drue e setose. E gambe e i pê en pe-a ciù parte neigri, o becco grixo-neigro e l'iride marròn scuo. Fra i adulti, unna ciastra nua con pelle gianchiña in gio a-i euggi e a-a base do becco, a l'é distintiva da speçie e â lascian distingue da-i atri membri da famiggia dei còrvidi. 
E ciumme in gio a-e gambe pan ciù abberruffæ e lanose che quelle da cornaggia, l'unico atro membro do seu genere co-o quæ o se peu confonde. 
Pe de ciù, quande o xeua, e ae do crövo en ciù longhe e streite che quelle da cornaggia.
O ciummaggio di zoveni o l'é neigro con reflesci verdi, feua che pe-o derê do còllo, ch'o l'é marròn-neigro. O zoveno o s'assomeggia un pittin a-a cornaggia zovena, perché o no l'à a ciastra nua a-a base do becco, ma o l'à un becco ciù sottî e dòppo sëi meixi pöcassæ o perde e ciumme do moro.

 Veddi ascì 
 Öxelli
 Animæ

 Atri progetti 

Categorîa:Oxelli